Bragernes kirke Foto: Trond Strandsberg 
**Bragernes prestegjeld** var et prestegjeld tilhørende Drammen prosti i Tunsberg bispedømme i Den norske kirke. Det omfattet Bragernes sogn i Drammen kommune i Buskerud fylke, og hovedkirken var Bragernes kirke.

Bragernes prestegjeld og dets sogn er nå en del av Drammen kirkelige fellesråd underlagt Drammen prosti.

Historikk
---------

I middelalderen utgjorde Drammenselven grensen mellom Oslosyssel i nord og Tunsbergsysla i syd. I geistlig henseende sognet imidlertid bygdelagene på begge sider av elven til Lier prestegjeld, bortsett fra gårdene på sydsiden av elvemunningen, som sognet til Skoger kirke i Sande prestegjeld. I løpet av senmiddelalderen vokste det frem en viss bebyggelse på begge sider av Drammenselvens utløp til Drammensfjorden. På 15- og 1600-tallet utviklet disse seg til strandsteder, hvilket på nordre bredd var Bragernes. På søndre bredd lå Strømsø som visstnok sognet til Hurum, og Tangen som sognet til Skoger i Sande prestegjeld.

På Bragernes ble Hellig Trefoldighet kirke innviet 29. september 1628, og lagt som annekssogn under Lier prestegjeld. Handelsmennene på *Strømsøen [..] have da formodentlig (men uvist hva Aar) ansøgt og erholdt Høy-Kongelige Tilladelse, at søge Kirken i Bragernæs, der ligger lige over for paa den Nordre Side af Drams-Elven, hvorved de og deres Arbeids-Folk bleve forskaanede for den lange Kirke-Vey til Hurum.* De skulle snart få kortere kirkevei, ettersom Hellig tre kors kirke oppført på Strømsø i 1667, også lagt under Lier, mens på Tangen ble Gjenløserens kirke oppført i 1696 og lagt som anneks til Skoger kirke i Sande prestegjeld.

*Bragernes og Strømsø prestegjeld* ble utskilt fra Lier prestegjeld ved kgl. åpent brev 17. desember 1723. Åssiden sogn ble i 1774 overført fra Lier og lagt til Bragernes i geistlig henseende.

Bragernæs Landdistrict av prestegjeldet dannet grunnlaget for Strømsgodset formannskapsdistrikt opprettet i 1837.

Ved kgl.res. av 6. mars 1843 ble Strømsø sogn skilt ut og slått sammen med Tangen sogn til eget sognekall, og det resterende ble benevnt *Bragernes prestegjeld* I 1967 ble Åssiden sogn skilt ut som egen Åssiden prestegjeld.

Fra 2004 ble prestegjeldet som administrativ enhet faset ut av Den norske kirke, og fra 2012 gikk det også ut av lovverket.

Kirkesogn
---------

Prestegjeldet hadde ved sin avvikling følgende sogn og kirker:

* Bragernes

Referanser
----------

1. ↑  Christie, Sigrid (1986). *Norges kirker*. Land og kirke. s. 218. ISBN 8205163154.
2. 1 2 3  Alsvik, Henning (1942). *Strømsø kirke i 275 år*. [Strømsø menighetsråd]. s. 12,18.
3. ↑  *Efterretninger angaaende Strømsøe Bye*. no: Grøndahl. 1978. s. 6-7. ISBN 8250403452.
4. 1 2  Prestegjeld og sogn i Buskerud
5. ↑  *Kommune- og fylkesinndelingen i et Norge i forandring*. no#: Statens forvaltningstjeneste, Seksjon Statens trykking. 1992. s. 364-70. ISBN 8258302612.
6. ↑  Endringer i gravferdsloven og kirkeloven - Rundskriv 20.12.2011. regjeringen.no
7. ↑  «Kirkelig enheter og endringer i prosti og menigheter». *docplayer.me*. Norsk samfunnsvitenskapelig datatjeneste AS. 2009. Besøkt 5. mars 2023.

|  |  |
| --- | --- |
| Oppslagsverk/autoritetsdata | Drammen byleksikon
 |